Informatīvais ziņojums

par Ministru kabineta š.g. 31.janvāra sēdes darba kartības punktu

“ Par 2012.gada 1.-2.februāra Eiropas Savienības Konkurētspējas ministru neformālajā padomē izskatāmajiem jautājumiem”

## 2012.gada 1.februārī Kopenhāgenā (Dānijā) notiks Eiropas Savienības dalībvalstu zinātnes ministru līmeņa konference par pētniecības un inovācijas ietvarprogrammas „Horizonts 2020” jautājumiem, kā arī diskusijas ar iesaistītajām pusēm. 2.februārī notiks ES Konkurētspējas ministru neformālā padome. Abas dienas izglītības un zinātnes ministrijas pārstāvji iedalīti semināra grupā, kas diskutēs par jautājumu loku, kas saistīti ar sociālajiem izaicinājumiem un inovācijas un t.s. „nāves ielejas”[[1]](#footnote-1) sasaisti.

## Plānots, ka tajā tiks izskatīti sekojoši jautājumi, kas ir Izglītības un zinātnes ministrijas kompetencē.

Inovācija ir svarīga Eiropas konkurētspējas stiprināšanas sastāvdaļa, un tai ir būtiska loma lielo globālo problēmu radīto situāciju risināšanā. Ir nepieciešami jauni stimuli un ciešāka sadarbība starp uzņēmumiem, universitātēm un pētniecības iestādēm, lai pārvērstu ražošanā to, ko radījusi izglītība un pētniecība.

Eiropā pastāv vairākas strukturālās problēmas, kad runa ir par inovācijas jaudas izmantošanu, piemēram, riska kapitāla trūkumu vai zemas uzņēmējdarbības aktivitātes.

Stratēģija Eiropa 2020 un vadošā iniciatīva Inovācijas Savienība uzsver nepieciešamību pēc jaunas stratēģiskas pieejas inovācijām, līdz ar to sperot pirmo soli, lai veidotu tiltu.

Pētniecības un inovācijas ietvarprogramma „Horizonts 2020” reaģē uz šīm problēmām un pievērš uzmanību tam, lai izveidotu vairāk iniciatīvu, kas saistītas ar inovāciju. Koncentrējieties uz visu zināšanu trīsstūra aspektu integrāciju, pētniecība un inovācija ir atspoguļotas Eiropas Inovāciju un tehnoloģiju institūta (EIT) pasākumos. Horizonts 2020 paredz, ka EIT stiprinās mērķtiecīgas esošo un jaunu zināšanu un inovāciju kopienas.

Tiek ierosināts, ka nepieciešams nodrošināt pietiekamu finansējumu ar pētniecību intensīvi saistītiem mazajiem un vidējiem uzņēmumiem un cita veida inovatīvo uzņēmumu projektiem. Turklāt, Horizonts 2020 ietver arī vairākus vienkāršošanas pasākumus, kuru mērķis ir mazināt administratīvo slogu projektu sagatavošanā un iesniegšanā. Tiek paredzēta arī plašāka pieeja inovācijai un mazāk specifiski projektu konkursi.

Visā Eiropā ir ap 23 miljonu mazo un vidējo uzņēmumu, kas kopumā veido aptuveni 98% no Eiropas uzņēmumu skaita un tie nodarbina ap 2/3 no privātajā sektorā nodarbinātajiem. Mazajiem un vidējiem uzņēmumiem ir būtiska loma izaugsmes un nodarbinātības attīstības procesos Eiropā, kā arī tie rada inovācijas, kas palielina Eiropas vadošo lomu ražošanā un rūpniecībā, kā arī veicina ilgtspējīgu risinājumu meklējumus lielo sociālo sabiedrības problēmu risināšanā.

**Dānijas prezidentūra diskusijām ir izvirzījusi sekojošus jautājumus**:

*1. Vai Horizonts 2020 veic pareizo pieeju pētniecības un inovācijas integrācijā un nodrošina, ka pētniecības rezultāti var sasniegt tirgu?*

Horizonts 2020 par vienu no galvenajām prioritātēm pētniecībā ir izvirzījis Eiropas zinātniskās ekselences attīstību, tādējādi īstenojot uzstādītos mērķus par konkurētspējīgas, gudras un ilgtspējīgas pasaules mēroga ekonomikas izveidi. Latvijas apstākļos, kad zinātniskā ekselence tikai tuvojas spēcīgo Eiropas dalībvalstu līmenim, viena no iespējām uzlabot izcilības rādītājus ir pētniecības resursu koncentrācija. Latvija uzskata, ka maza valsts ar ierobežotiem cilvēkresursiem ir spiesta piemēroties esošajai situācijai un apvienot finanšu, administratīvos, infrastruktūras un cilvēkresursus, lai pēc iespējas efektīvāk sasniegtu vēlamos rezultātus.

Tāpēc Latvija īsteno zinātnisko institūciju reformu un ir izveidoti 9 nacionālās nozīmes pētniecības centri, kuru darbība atbilst nacionālā līmenī noteiktām zinātnes prioritātēm un kuru darbība paredzēs saistību ar tautsaimniecības vajadzībām, uzņēmēju pasūtījumu un inovatīvu produktu un tehnoloģiju radīšanu.

Tāpēc Horizonts 2020 lielās prioritātes „Sociālie izaicinājumi” būtība ir ļoti nozīmīga. Šīs prioritātes ietvaros paredzams turpināt tādas sekmīgas 7.Ietvarprogrammas aktivitātes kā vienotās plānošanas instrumenti, 185.panta programmas u.c., kas paredz izvirzīt pētniecībai noteiktu, sabiedrībai svarīgu mērķu sasniegšanu. Tā rezultātā radītās tehnoloģijas un produkti tiek izmantoti prioritāru tautsaimniecisku un sabiedrisku aktualitāšu risināšanā.

Bez tam, ņemot vērā to, ka pētījumu projektu rezultātu integrāciju tirgū palīdz nodrošināt sekmīga sadarbība starp pētniecības un uzņēmējdarbības sektoriem, Latvija atbalsta mazo un vidēju uzņēmumu dalības stiprināšanu Horizonts 2020 programmas ietvaros īstenotajās aktivitātēs.

*2. Horizonts 2020 ievieš finansēšanas instrumentus, lai veicinātu inovāciju MVU. Vai šie instrumenti atbilst novatorisku MVU vajadzībām un uzlabo MVU iespējas pilnībā izmantot ES finansēto projektu rezultātus?*

Latvija vēlas norādīt, ka izvirzītā ideja inovatīvu MVU atbalstīšanai izmantot finanšu instrumentus nav jauna pieeja ES līmeņa programmās , jo pašreiz šāds mehānisms strādā arī Konkurētspējas un inovāciju programmā CIP. Visi Eiropas Komisijas veiktie iekšējie auditi un piesaistīto konsultantu pētījumi liecina, ka šo instrumentu īstenošana ir sekmīga, un Eiropas Investīciju fonds arvien aktīvāk izvērš savu darbību. Latvija uzskata, ka, ņemot vērā Horizonts 2020 ietvaros veikto pētījumu raksturu, finanšu instrumenti ir labs risinājums, kā palīdzēt tuvināt šos pētījumu rezultātus tirgum un ieviest MVU ražošanā.

Tāpēc Latvija uzskata, ka finanšu instrumenti kopumā atbilst novatorisku MVU vajadzībām. Vienlaikus vēl ir diskutējams aspekts par to, kādā veidā nodrošināt to, ka finanšu instrumenti aktīvāk tiek izmantoti tieši MVU sākotnējā attīstības stadijā. Pieredze rāda, ka riska kapitālisti nelabprāt iegulda MVU attīstības sākuma fāzē un finanšu iestādes izvairās kreditēt inovatīvus projektus to agrīnajā attīstības stadijā, jo projekti ir ar augstu risku (gan kredītvēstures, gan nodrošinājuma ziņā), bieži vien ļoti specifiski un negarantē augstu peļņas procentu. Tāpēc arī Horizonts 2020 ietvaros īpaša uzmanība būtu jāpievērš finanšu instrumentu administrēšanas uzlabošanai.

*3. Kā ierosinātie finanšu instrumenti varētu tik vislabāk izmantoti, lai inovatīvi MVU un citi uzņēmumi pārvarētu problēmas saistībā ar piekļuvi finansējumam?*

Latvija uzskata, ka labākais risinājums būtu pielāgot finanšu instrumentus inovatīvu MVU projektu vajadzībām un veikt lielāku publisko intervenci, lai atbalstītu šo uzņēmumu attīstību. Bez tam būtu jānodrošina iespēja piekļūt šiem instrumentiem visās dalībvalstīs, arī mazajās valstīs, kurās ir ierobežots inovatīvu ideju tirgus. Kā viens no risinājumiem varētu būt nodrošināt finanšu starpnieku/ pārstāvju plašu tīklu vai pārrobežu finanšu instrumentu izmantošana ar nosacījumiem par minimālajām kvotām katrai valstij. Bez tam efektivitātes uzlabošanai finanšu instrumentu pielietošanu varētu kombinēt ar ekspertu konsultācijām un koučingu, piemēram, Eiropas Biznesa atbalsta *EEN* tīkla ietvaros, tādējādi nodrošinot projekta sekmīgu īstenošanu.

Delegācijas vadītājs: **Roberts Ķīlis**, izglītības un zinātnes ministrs

Delegācijas dalībnieki: **Nellija Titova**, izglītības un zinātnes ministra biroja vadītāja,

**Liene Bramane**, Izglītības un zinātnes ministrijas nozares padomniece.

Izglītības un zinātnes ministrs R.Ķīlis

Vīza:

Valsts sekretārs M.Gruškevics

30.01.2012. 09:47

937

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)

1. Dānijas prezidentūra terminu „nāves ieleja” lieto, lai apzīmētu pārejas periodu, kad tehnoloģijas attīstās un tiek uzskatītas par daudzsološām, bet ir vēl pārāk jaunas, lai izvērtētu to komerciālo potenciālu un tādējādi piesaistītu kapitālu, kas nepieciešams to tālākai attīstībai. [↑](#footnote-ref-1)